มหาวิทยาลัยวิทยาศาสตร์และเทคโนโลยีเปียงยาง

มหาวิทยาลัยวิทยาศาสตร์และเทคโนโลยีเปียงยาง (; PUST) เป็นมหาวิทยาลัยที่ได้รับทุนสนับสนุนจากเอกชนแห่งแรกของประเทศเกาหลีเหนือ โดยได้รับการก่อตั้ง บริหาร และได้รับทุนสนับสนุนส่วนหนึ่งจากสมาคมและบุคคลภายนอกประเทศ PUST ได้รับการวางแผนและก่อสร้างร่วมกันโดยกลุ่มพลังจากทั้งเกาหลีเหนือและเกาหลีใต้ พร้อมด้วยการสนับสนุนจากกลุ่มบุคคลและปัจเจกบุคคล จากนานาชาติ โดยเฉพาะจีนและสหรัฐ โครงการริเริ่มนี้ได้รับทุนสนับสนุนส่วนใหญ่จากขบวนการคริสเตียนนิกายอีแวนเจลิคัล เดิมมีกำหนดเปิดตัวใน ค.ศ. 2003 แต่โครงการล่าช้าออกไปหลายปีและเริ่มดำเนินการในเดือนตุลาคม ค.ศ. 2010

ประวัติศาสตร์
มหาวิทยาลัยตั้งอยู่บริเวณพื้นที่ชนบทนอกเปียงยาง ในเขตบริหารแยกต่างหากแต่อยู่ในบริเวณใกล้เคียงกัน ซึ่งต้องได้รับอนุญาตก่อนการเข้าและออกจากสถานศึกษา หลังมีการเจรจาเบื้องต้น โครงการ PUST ได้เริ่มต้นขึ้นใน ค.ศ. 2001 จากการริเริ่มของศาสตราจารย์คิม จิน-คย็อง"South Korean, Once Held as Spy, Plans a University in Pyongyang" New York Times July 31, 2001.Bill Powell, "The capitalist who loves North Korea", Money CNN, September 15, 2009Bill Powell, The capitalist who (still) loves North Korea, Money CNN,  March 15, 2012 โดยได้รับการรับรองในการพบปะส่วนตัวกับคิม จ็อง-อิล อดีตผู้นำเกาหลีเหนือ ศาสตราจารย์คิมเป็นอธิการบดีผู้ก่อตั้งมหาวิทยาลัยวิทยาศาสตร์และเทคโนโลยีเหยียนเปียน (YUST) ในจังหวัดปกครองตนเองชนชาติเกาหลีเหยียนเปียนทางตะวันออกเฉียงเหนือของจีน ซึ่งก่อตั้งขึ้นใน ค.ศ. 1992 ทั้งนี้ PUST ได้มีความร่วมมือกับ YUST และนำประสบการณ์ของพวกเขามาปรับใช้

ยกเว้นวิชาหลักสูตรภาษาต่างประเทศ การเรียนการสอนทั้งหมดดำเนินเป็นภาษาอังกฤษ คณาจารย์ต่างชาติทุกคนทำงานในฐานะอาสาสมัครและส่วนใหญ่มาจากพื้นฐานคริสเตียน โดยอธิการบดีผู้ก่อตั้งซึ่งปัจจุบันดำรงตำแหน่งประธานกล่าวว่า:
"แม้ทักษะที่นำมาสอนจะมีลักษณะทางเทคนิค แต่จิตวิญญาณที่เป็นรากฐานของกิจการที่มีคุณค่าทางประวัติศาสตร์นี้คือความเป็นคริสเตียนอย่างไม่ปิดบัง...""President's Welcome" , pust.kr

แผนการก่อสร้าง PUST ประสบปัญหาทางการเมืองและล่าช้าลงใน ค.ศ. 2005 ถึง 2006 อันเนื่องมาจากการทดสอบอาวุธนิวเคลียร์เกาหลีเหนือ ค.ศ. 2006 แต่ในเวลาต่อมาก็ได้กลับมาดำเนินการและเสร็จสิ้น PUST จัดพิธีเปิดตัวอย่างยิ่งใหญ่ในเดือนกันยายน ค.ศ. 2009 และเปิดดำเนินการอย่างเป็นทางการในเดือนตุลาคม ค.ศ. 2010 มหาวิทยาลัยวางแผนรับสมัครนักศึกษาระดับสูงถึง 200 คนต่อปีจากทั้งสองส่วนของเกาหลี แผนดังกล่าวยังรวมถึงการจ้างบุคลากรสายวิชาการสูงสุด 250 คนจากมหาวิทยาลัยและสถาบันวิจัยในเกาหลีใต้ จีน สหรัฐ และประเทศอื่น ๆ ชั้นเรียนของ PUST เริ่มต้นขึ้นในฤดูใบไม้ร่วงเดือนตุลาคม ค.ศ. 2010 ในฐานะมหาวิทยาลัยร่วมทุน PUST ถูกมองว่าเป็นส่วนช่วยในกระบวนการรวมชาติเกาหลี

คิม ฮัก-ซง ซึ่งเป็นผู้จัดการฟาร์มที่ดำเนินงานโดยภาควิชาเกษตรศาสตร์ของมหาวิทยาลัย ถูกควบคุมตัวในข้อหากระทำการ "อันเป็นอาชญากรรมที่เป็นปรปักษ์" ต่อประเทศเมื่อวันที่ 6 พฤษภาคม ค.ศ. 2017 และพลเมืองสหรัฐอีกราย คิม ซัง-ดุก ซึ่งทำงานให้มหาวิทยาลัยเช่นกัน ถูกจับกุมในข้อหาคล้ายกันเมื่อวันที่ 22 เมษายน ทั้งสองได้รับการปล่อยตัวเมื่อวันที่ 8 พฤษภาคม ค.ศ. 2018 ให้อยู่ภายใต้การคุ้มครองของไมก์ พอมเพโอ รัฐมนตรีว่าการกระทรวงการต่างประเทศสหรัฐ หลังมีการเจรจาเพื่อจัดให้มีการพบปะกันระหว่างประธานาธิบดีดอนัลด์ ทรัมป์ และคิม จ็อง-อึน ผู้นำสูงสุดในเดือนมิถุนายน ค.ศ. 2018Who are the 3 American Detainees Freed by North Korea?, New York Times, Russell Goldman, May 9, 2018. Retrieved June 18, 2018.

ด้วยคำสั่งห้ามชาวอเมริกันเดินทางไปยังเกาหลีเหนือที่ออกโดยกระทรวงการต่างประเทศสหรัฐในช่วงกลางเดือนกรกฎาคม ค.ศ. 2017 มหาวิทยาลัยจึงต้องเริ่มภาคการศึกษาฤดูใบไม้ร่วงในเดือนกันยายนโดยปราศจากเจ้าหน้าที่ชาวอเมริกันหลายสิบคน ซึ่งมีจำนวนประมาณ 60 คนจากชาวต่างชาติทั้งหมด 130 คนในมหาวิทยาลัย ซึ่งรวมถึงคณาจารย์ เจ้าหน้าที่ และสมาชิกในครอบครัว เนื่องจากไม่มีใครได้รับอนุญาตเป็นพิเศษให้พำนักอยู่ต่อได้

เมื่อวันที่ 3 ตุลาคม ค.ศ. 2019 PUST ได้ฉลองครบรอบ 10 ปีอย่างเป็นทางการ โดยจัดการประชุมนานาชาติ (ICoPUST2019) ขึ้นภายในสถานศึกษา พร้อมด้วยวิทยากรนานาชาติที่มีชื่อเสียงมากกว่า 30 คน

ศาสตราจารย์ชาวต่างชาติได้รับวีซ่าให้กลับมายังมหาวิทยาลัยได้ใน ค.ศ. 2024 ตามรายงานของเอ็นเคนิวส์

สาขาวิชา
เป้าหมายของ PUST คือการสนับสนุนการพัฒนาเศรษฐกิจของเกาหลีเหนือด้วยการผลิตบุคลากรวิชาชีพและผู้นำในสาขาวิชาทางเทคนิค ผู้ซึ่งเชี่ยวชาญภาษาอังกฤษและภาษาต่างประเทศอื่น ๆ (เช่น ภาษาจีน หรือภาษาเยอรมัน) และคุ้นเคยกับการทำงานในสภาพแวดล้อมระดับนานาชาติ ปริญญาบัตรระดับวิทยาศาสตรบัณฑิตและปรัชญาดุษฎีบัณฑิตจะมอบให้ในสาขาวิศวกรรมไฟฟ้าและคอมพิวเตอร์ (ECE) เกษตรศาสตร์และชีววิทยา (ALS) การเงินและการจัดการระหว่างประเทศ (IFM) และวิทยาศาสตร์การแพทย์ (DMS) มหาวิทยาลัยมีแผนจะเปิดสาขาวิศวกรรมก่อสร้างอย่างเร็วที่สุดใน ค.ศ. 2013McDonald, Mark. "An Unlikely Pairing Bears Fruit in North Korea". NY Times, October 26, 2010

นักศึกษาบัณฑิตศึกษาและศาสตราจารย์สามารถเข้าถึงอินเทอร์เน็ตได้ แต่จะถูกกรองและตรวจสอบข้อมูล

ดูเพิ่ม
 รายชื่อมหาวิทยาลัยในประเทศเกาหลีเหนือ

 อ้างอิง 

 อ่านเพิ่ม 


 แหล่งข้อมูลอื่น 
 Official website
 Official NGO website in America
 Communication for Yust Pust community

หมวดหมู่:มหาวิทยาลัยในประเทศเกาหลีเหนือ
หมวดหมู่:การศึกษาในเปียงยาง
หมวดหมู่:สถาบันการศึกษาที่ก่อตั้งในปี พ.ศ. 2553
หมวดหมู่:ก่อตั้งในประเทศเกาหลีเหนือในปี พ.ศ. 2553